Source: https://obec-vyskovce.webnode.sk/samosprava-obce/komisie-zriadene-obecnym-zastupitelstvom/statut-komisii/
Timestamp: 2018-02-19 13:50:12+00:00
Document Index: 9886152

Matched Legal Cases: ['§ 15', '§ 15', 'čl. 7', 'čl. 7', 'čl. 8', 'čl. 7', 'čl. 7', 'čl. 9', 'čl. 8', 'čl. 8']

Štatút komisií :: Obec Vyškovce
Obec Vyškovce Vás víta > SAMOSPRÁVA > Komisie zriadené OcZ > Štatút komisií
Štatút komisií
Obecné zastupiteľstvo na svojom 2. rokovaní dňa 16.1.2015 schválilo štatút komisií obecného zastupiteľstva.
Obecné zastupiteľstvo vo Vyškovciach v súlade s § 15 zákona SNR č. 369/1990 Zb.
o Obecnom zriadení v znení neskorších zmien
Komisii zriadených Obecným zastupiteľstvom vo Vyškovciach
V súlade s § 15 zákona 369/1990 Zb. v znení neskorších zmien a doplnkov Obecné zastupiteľstvo vo Vyškovciach zriaďuje komisie ako svoje stále alebo dočasné poradné, iniciatívne a kontrolné orgány. Komisie sú zložené z poslancov a z ďalších osôb zvolených obecným zastupiteľstvom. Zloženie a úlohy komisií vymedzuje obecné zastupiteľstvo týmto štatútom. V zmysle ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov obec zriaďuje komisiu na ochranu verejného záujmu pri výkone funkcií funkcionárov obce a vymedzuje jej úlohy.
1. Komisia pre financie, správu majetku a výstavbu
Okruh pôsobnosti komisie finančnej, správy majetku a výstavby:
V spolupráci so starostom obce sa podieľa na tvorbe podkladov pre návrh rozpočtu Obce a posudzuje návrhy rozpočtu pred jeho schválením.
Kontroluje plnenie rozpočtu, hospodárnosť a efektívnosť vynakladania rozpočtových prostriedkov a odporúča potrebné rozpočtové opatrenia.
Kontroluje a posudzuje výsledky inventarizácie majetku obce.
Predkladá stanovisko k schvaľovaniu záverečného účtu obce.
Posudzuje návrhy na výšku daní, poplatkov a cien za poskytované služby.
Dáva stanoviská k rozhodovaniu o zavedení verejných dávok, o vyhlásení dobrovoľnej zbierky, o prijatí alebo poskytnutí úverov a pôžičiek.
Navrhuje riešenie vysporiadania pohľadávok obce, vymáhanie, odpustenie, alebo predaj pohľadávok.
Aktívne sa podieľa na získavaní finančných prostriedkov pre Obec v rámci oblasti svojej pôsobnosti.
Členovia komisie sa aktívne zúčastňujú v komisiách pre výberové konania a verejné obstarávania.
Posudzuje všetky zmluvy Obce, najmä z pohľadu riadenia rizík, odzrkadlenia zmluvných záväzkov v účtovníctve, rozpočtového krytia.
Kontroluje nakladanie s majetkom Obce a vyjadruje sa k všetkým prevodom a presunom majetku obce a k jeho odpredaju, alebo prenájmu.
Posudzuje žiadosti občanov alebo organizácií na čerpanie dotácií a grantov z rozpočtu Obce.
Posudzuje návrhy na výšku dotácií a grantov na základe žiadosti a možností rozpočtu Obce pred ich schválením.
Navrhuje starostovi a obecnému zastupiteľstvu návrh na pridelenie dotácií zo žiadostí o dotácie z rozpočtu obce.
Posudzuje žiadosti na kúpu a odpredaj nehnuteľností a hmotného investičného majetku obce.
Vypracúva stanoviská v oblasti rozvoja obce a spolupráce s podnikateľmi- usmerňovanie podnikateľskej činnosti v obci.
Posudzuje a hodnotí úroveň zásobovania v obci a ďalších služieb.
Prerokováva návrhy investičných akcií obce a zaujíma k nim svoje stanovisko.
Posudzuje architektonicko-urbanistickú koncepciu rozvoja obce a jej jednotlivých častí.
Dáva odporúčania stavebnému úradu pri rozhodovaní o umiestnení stavieb, o využití územia, o stavebnej uzávere, o posudzovaní stavieb z hľadiska účelu a budúcej prevádzky.
Posudzuje koncepciu rozvoja inžinierskych sietí, dopravnej infraštruktúry a energetických zdrojov.
Kontroluje správu a údržbu inžinierskych sietí, dopravnej infraštruktúry a energetických zdrojov.
Posudzuje zmeny organizácie dopravy na pozemných komunikáciách obce.
Podieľa sa na formulovaní a schvaľovaní územno-plánovacej dokumentácie obce, jej aktualizácií, zmien a doplnkov.
Podieľa sa na formulovaní a schvaľuje stanoviská obce v procesoch posudzovania strategických dokumentov a navrhovaných činností, vyžadovaných od obce podľa zák. č. 24/2006 Z. z. o posudzovaní vplyvov na životné prostredie.
Odborne posudzuje a vyjadruje sa k zamýšľaným stavebným zámerom občanov a podnikateľských subjektov v obci.
2. Komisia pre životné prostredie, verejný poriadok a sociálnu prácu
Okruh pôsobnosti komisie pre životné prostredie, verejný poriadok a sociálnu prácu:
Podieľa sa na formulovaní, aktualizácii a kontrole dodržiavania VZN obce dotýkajúcich sa oblasti životného prostredia a bezpečnosti občanov.
Vyjadruje sa k stavu verejného poriadku v obci a predkladá návrhy na jeho zlepšovanie, kontroluje stav vybavovania podnetov od občanov, podáva stanovisko k ich riešeniam.
Vyjadruje sa k predloženým sťažnostiam, týkajúcich sa narúšania občianskeho spolunažívania, susedských vzťahov, nedodržiavania domového poriadku, poškodzovania majetku a porušovania všeobecne záväzných nariadení obce.
Kontroluje a usmerňuje aktivity pre ochranu životného prostredia v obci a jej okolia.
Dáva návrh, podnety a požiadavky iným príslušným orgánom na vykonanie opatrení v prípadoch, ak dochádza k vzniku potencionálneho aj reálneho ohrozenia životného prostredia v obci.
Posudzuje návrhy a stav parkových a krajinných štruktúr v intraviláne a extraviláne obce.
Koordinuje iniciatívy občanov pri vytváraní zdravých životných podmienok v obci a vyjadruje sa k nim.
Predkladá návrhy na vytváranie podmienok pre udržateľný rozvoj a zlepšovanie životného prostredia v obci, podieľa sa na formulovaní a schvaľovaní územno-plánovacej dokumentácie obce, jej aktualizácií, zmien a doplnkov.
Kontroluje dodržiavanie zákonov a iných právnych predpisov, ak ich porušovaním dochádza k ujme na životné prostredie.
Vyjadruje sa k vydávaniu nariadení obce o spôsobe nakladania s komunálnym odpadom v obci, predkladá podnety v oblasti odpadového a vodného hospodárstva a správy vodných tokov.
Kontroluje funkčnosť a udržiavanie systémov protipovodňových opatrení na zmiernenie účinkov živelných pohrôm.
Navrhuje riešenie sťažnosti občanov na porušovanie verejného poriadku a spolunažívania občanov.
Upozorňuje príslušné orgány obce na prípady porušovania verejného poriadku v obci a vandalizmus.
Prerokováva podnety na ochranu majetku obce a občanov na zabezpečenie poriadku, čistoty a hygieny v uliciach, iných verejných priestranstvách a verejne prístupných miestach.
Posudzuje stav v požiarno-bezpečnostnej situácii v obci.
Posudzuje a vyhodnocuje zabezpečenie verejnoprospešných služieb, dohliada na čistenie obce, správu a údržbu verejného osvetlenia, správu, výstavbu a údržbu verejných priestranstiev a obecného cintorínu.
Posudzuje zmluvy a trvale kontroluje ich plnenia medzi obcou a organizáciou zabezpečujúcou odvoz odpadu a informatívne kontroluje došlé faktúry od organizácie zabezpečujúcej zber a odvoz odpadu.
Každoročne posudzuje výšku poplatku za komunálny odpad a drobný stavebný odpad na základe kalkulácie nákladov.
Posudzuje a kontroluje či je dostatočný počet zberných nádob na území obce a kontroluje dodržiavanie VZN obce o nakladaní s komunálnym odpadom, navrhuje starostovi obce udelenie pokuty v prípade porušovania VZN.
Kontroluje stav čistoty vodných tokov v obci a navrhuje opatrenia na zlepšenie
Podieľa sa na vypracovávaní Komunitného plánu na základe zákona č. 448/2008 Z. z., pre podporu komunitného rozvoja sociálnych služieb a sociálnych potrieb občanov.
Spolupracuje so starostom obce pri riešení otázok sociálnej pomoci občanom, posudzuje a odporúča žiadosti občanov o jednorazovú sociálnu výpomoc a vyhodnocuje podnety na potreby opatrovateľskej služby v obci.
Zúčastňuje sa na riešení starostlivosti o ťažko zdravotne postihnutých, osamelých a starých občanov, občanov, ktorí sa dostali do hmotnej núdze, občanov, ktorí potrebujú sociálnu pomoc.
Prerokúva žiadosti o poskytnutie jednorazových sociálnych dávok, sociálnych pôžičiek, odporúča finančnú a vecnú výpomoc pre rodiny s deťmi, dôchodcom a ťažko zdravotne postihnutým občanom.
Spolupracuje pri zabezpečovaní poskytovania pomoci obyvateľom v čase náhlej núdze (živelná pohroma, havária a pod.).
3. Komisia pre mládež, kultúru, šport a vzťahy s verejnosťou
Okruh pôsobnosti komisie pre mládež, kultúru, šport a vzťahy s verejnosťou:
Vytvára podmienky pre záujmovú a športovú činnosť v obci.
Vytvára podmienky pre kultúrne aktivity, ktoré prispievajú k zachovaniu kultúrneho dedičstva, k rozširovaniu umeleckých žánrov a zapájaniu čo najväčšieho počtu občanov (najmä mládeže) do kultúrneho života.
Spolupracuje s inými subjektmi pri organizovaní kultúrnych a športových podujatí.
Spracováva a posudzuje návrhy, žiadosti, projekty a koncepcie v oblasti mládeže, vzdelávania, kultúry a športu.
Posudzuje stav obecnej kroniky a navrhuje zápisy do kroniky obce.
Spolupracuje pri zabezpečovaní a organizovaní športových kultúrnych a spoločenských akcii v obci (Medzinárodný deň žien, Mesiac úcty k starším, Uvítanie detí do života, Oslava významných životných jubileí starších občanov, Mikuláš, Vianoce, Silvester a Nový rok a ostatných kultúrnych, športových a spoločenských aktivít).
Zabezpečuje usporiadateľskú službu pri športových a spoločenských akciách organizovaných obcou.
Monitoruje a dáva podnety na budovanie, obnovu a efektívne využívanie ihrísk, športovísk, oddychových zón v obci.
Navrhuje aktivity v oblasti spolupráce so záujmovými združeniami, mikroregiónom, a partnerskými samosprávami.
Posudzuje a navrhuje riešenie aktuálnych problémov, podnetov a návrhov doručených komisii od občanov a organizácií.
Kontroluje plnenie komunikačnej stratégie, funkčnosť a efektívnosť informačných kanálov.
Navrhuje aktivity v oblasti všeobecnej informovanosti obyvateľov obce.
4. Komisia na ochranu verejného záujmu pri výkone funkcií verejných funkcionárov
V zmysle ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, ktorý nadobudol účinnosť 1. októbra 2004 vyplynula pre obce úloha zriadiť komisie na ochranu verejného záujmu pri výkone funkcií funkcionárov obce a vymedzenie jej úloh. Podľa čl. 7 ods. 5 a) a b) ústavného zákona dotknutí funkcionári obce (starosta obce a poslanci obecného zastupiteľstva) predkladajú písomne oznámenia osobitnej komisii obecného zastupiteľstva - Komisii pre ochranu verejného záujmu pri výkone funkcií funkcionárov obce.
Okruh pôsobnosti komisie na ochranu verejného záujmu pri výkone funkcií verejných funkcionárov:
Prijíma písomné oznámenia starostu obce a poslancov obecného zastupiteľstva podľa čl. 7 ods. 1 a čl. 8 ods. 5 zákona č. 357/2004. V prípade pochybnosti o ich úplnosti a pravdivosti požadovať od dotknutých funkcionárov vysvetlenia.
Podáva podnety príslušnému daňovému orgánu na začatie konania podľa zákona č. 511/1992 Zb. na preskúmanie úplnosti a pravdivosti písomných oznámení.
Sprístupňuje (poskytuje) informácie o prijatých písomných oznámeniach podľa čl. 7 ods. 1 v rozsahu a spôsobom ustanovenom zákonom č. 211/2002 Z. z. o slobodnom prístupe k informáciám rešpektujúc limity ustanovené ústavným zákonom podľa čl. 7 ods. 7 až 9.
Predkladá obecnému zastupiteľstvu návrhy na začatie konania vo veci ochrany verejného záujmu.
Preskúma podnety na začatie konania vo veci ochrany verejného záujmu, najmä skúma, či obsahujú náležitosti ustanovené ústavným zákonom v čl. 9 ods. 2 a v prípade ich splnenia predkladať obecnému zastupiteľstvu návrhy na začatie konania vo veci ochrany verejného záujmu.
Udeľuje výnimky podľa čl. 8 ods. 4 starostovi obce do jedného roka od ukončenia funkcie zo zákazov uvedených v čl. 8 ods. 1 ústavného zákona.
Kontroluje dodržiavanie ústavného zákona a príslušných ustanovení zákona o obecnom zriadení funkcionármi obce (vrátane hlavného kontrolóra) a v prípade potreby predkladať príslušné návrhy obecnému zastupiteľstvu.
Vo Vyškovciach 16. január 2015
Ján Mruz, v.r.
Plány práce komisií